बॉलीवुड के नृत्यकला से मुग्ध अउर हिरोइन माधुरी दीक्षित आ हेलेन से प्रेरित हो के 2005 में स्नेहा स्पेन चल गइली, खाली ई जाने खातिर कि का एह यूरोपीय देशनो में भारतीय नृत्यन के जलवा बरकरार बा. सात बरिस बाद भारतीय मूल के ई ब्रिटिश लड़की पइलस कि छात्रन में बॉलीवुड के फ्यूजन नृत्यकला के ले के ढेर उत्साह बा. स्नेहा मिस्त्री, ई उहे नाम हऽ जे बॉलीवुड के नृत्य-संगीत के जादू के स्पेन तक पहुंचावे के जिम्मा उठइले बाड़ी.
डांसर-कोरियोग्राफर स्नेहा मिस्त्री के कहनाम बा कि स्पेन खातिर बॉलीवुड एकदमे नया बा, बाकिर उनका स्पेन के लोगन के एकरा से रूबरू करावे में ढेर दिक्कत ना आइल. स्पेन में स्थायी रूप से बस गइला के बाद स्नेहा ओहिजा मैडिड अउर दोसर शहरन के स्कूलन में लोगन के डांस सिखावे शुरू कइली. ऊ कह रहल बाड़ी, लोगन से हमरा बॉलीवुड डांस के ले के जबरदस्त प्रतिक्रिया मिलल. बॉलीवुड के एहिजा बढि़या बाजार बा. जब स्लमडॉग मिलिनेयर आइल रहे, तब हम ई जानत रहली कि ई पारंपरिक बॉलीवुड फिल्म जइसन नइखे, बाकिर ई फिल्म आम लोगन के आंख खोल देलस अउर स्पेनो में बॉलीवुड के मशहूर होखत समय ना लागी.
मिस्त्री खुदो भरतनाट्यम नृत्य में पारंगत बाड़ी. ऊ बॉलीवुड के फिल्म में कोरियोग्राफी कइल चाहऽतारी, उनका मोताबिक, बॉलीवुड के डांस एगो फ्यूजन हऽ. ऐश्वर्या राय, हेलेन, हेमा मालिनी, माधुरी दीक्षित उनकर पसंदीदा हिरोइन हई जा. स्नेहा अपना डांस ग्रुप के भारत भेजे के योजनो बना रहल बाड़ी. बर्मिंघम में जन्मल स्नेहा फेलहाल बॉलीवुड - द काब्रेट नाम के डांस प्रोग्राम पऽ काम कऽ रहल बाड़ी.
bho_Deva bho_Deva bho_Deva